  Анжелика Тихонова корреспондент 20-тӥ инвожое Россиысь вылӥ дышетсконниос абитуриентъёслы ӧсъёссэс усьтӥзы. Удмурт кун университет коньдэт чотын тодон-валан басьтыны 2 сюрс пала егитъёсты кутоз. Со сярысь ужъюртлэн пресс-службаез ивортэ. Куриськонъёсты кутыны кутскем дырысен нырысетӥ ньыль ужан нунал ӵоже Удмурт кун университетэ 164 куриськонъёс вуизы. Ужкагазъёссэс ваемъёс пӧлысь тросэзгес школаез азьвыл аръёсы йылпумъямъёс яке колледжез быдтэмъёс луо. Школаосты туэ йылпумъясьёслэсь куриськонъёссэс огъя кун экзаменъёслэн вань йылпумъянъёссы тодмо луэм но аттестатъёс басьтэмзы бере вуоно арня кутсконысен возьмало. Абитуриентъёслэн тунсыкъёссы сярысь верано ке, али ик воштӥськонъёсты адӟиськом ини. Берло кык аръёсы нырысетӥ нуналъёсы азьветлӥсьёсын гуманитарной ӧръёс вал – лингвистика но психология. Туэ – нефтегазой уж (9 куриськон), картография (7 куриськон), собере экология но техносферая кышкыттэмлык мыно Павел Ходырев, Удмурт кун университетысь куриськонъёсты кутӥсь ӧрилэн секретарезКылем арын УдГУ вань ӧръёсъя но амалъёсъя 5 сюрс 500 студентъёсты кутӥз. Элькунысьтымы мукет вылӥ дышетсконниосын ӵошатыса, со тужгес но трос луэ. Удмурт кун университетын бакалавриатъя Удмуртиысь 41 процентэз студентъёс дышетско, нош магистратурая – 45 процентэз. Туннэ университет бакалавриятэ 68 ӧръёсъя куриськонъёсты кутэ, специалитетэ – 7, магистратурае – 69, шоръёзо ӧнеръёслы дышетонэ – 13 ӧръёсъя Вылӥ тодон-валан басьтыны мылкыд карисьёслы 1 сюрс 206 коньдэт чотын интыос чакламын, магистратураын – 741 интыос, шоръёзо ӧнеръя программаосъя – 115 интыос. Сяме пыремъя ини, бускель улосвылъёсысь выпускникъёсты возьмаськом, кылсярысь, 2018-тӥ арын сыӵе пиналъёс 1 сюрс 400-лэсь ятыр вал. Котьку но шумпотӥськом мукет кунъёсысь студентъёслы: Ганаысь, Венгриысь, Иракысь. Мукет интыосысь вуэм вань абитуриентъёслы огъяулонниын интыос висъяськом Галина Мерзлякова, Удмурт кун университетлэн ректорезВераны кулэ, дышетсконние пырыны куриськонэн ӵош нимаз вормонъёс сярысь но вераны яра: огъяросси конференциосы пыриськон, Удмурт кун университетэн ортчытӥськись олимпиадаосын вормонъёс но призовой интыос басьтон, ГТО гадьпусъёс, озьы ик Ижкарысь школаосын дышетскисьёслэн - азвесь но зарни медальёссы. 2019-тӥ арын 100 пала ас чотазы вормонъёссы лыдэ басьтӥськозы. Таяз арын целевой амалэн дышетскыны кутон куронъёс шӧдскымон воштӥськизы. Азьло со понна интыосты вылӥ дышетсконни, кулэяськисьёслэсь куронъёссэс чакласа, ачиз висъя вал ке, табере сыӵе интыос Россиысь кивалтэтэн висъясько. Озьы трос пӧртэм ӧръёсъя куронъёс кылдӥзы, нош интыослэн лыдзы йылӥз. Кылсярысь, кылем арын 71 инты гинэ висъямын вал ке, туэ – 230 инты. Выль пуктэтъя, тупанкылын пусъем куронъёсты быдэстымтэ понна студентлэн со понна дышетсконние вазиськем ужъюрт азьын, нош ужъюртлэн студент азьын кылкутонэз юнгес каремын. Озьы ик нырысьсэ студент но со понна вазиськем ужъюрт вылэ вылӥ дышетсконни азьын бадӟым кылкутон пусъемын. Вераны кулэ, абитуриентъёс коньдон тырыса но дышетскыны пырыны быгато. Вераськон мынэ конкурсэз ортчымтэос но коньдэт чотын дышетскыны интыос висъямтэ ӧръёсты быръемъёс сярысь. Дышетсконлэн дуныз Вылӥ дышетонъя но тодосъя министерствоен чаклаське, ӵапак отын эсэпъёсъя коньдон быдтонъёсты юнмато. Ми тыршиськом, быгатонлыко егитъёс улосвылысь медаз кошке шуыса, соин ик дышетскон понна тыриськонэз кулэстон радлык кылдытӥм. Капчиятонъёс мер категорие сюрисьёс но огъя кун экзаменъёс понна трос баллъёс басьтэм абитуриентъёс понна чакламын Галина Васильева, Удмурт кун университетысь экономикая но персоналъя проректорТодэ вайытом, Ижкарысь гурт возёсъя кун академия туэ выль ӧръёсъя дышетскисьёсты кутоз. Тегъёс: Дышетон УдГУ Ижкар егитъёс студентъёс Удмуртия  